ԱՐԹԻԿ ՀԱՄԱՅՆՔԻ ՂԵԿԱՎԱՐ ԱՆԱՆ ՈՍԿԱՆՅԱՆԻ ՈՒՂԵՐՁԸ ԳԻՏԵԼԻՔԻ, ԳՐԻ ԵՎ ԴՊՐՈՒԹՅԱՆ ՕՐՎԱ ԱՌԹԻՎ

Հարգելի՛ ուսուցիչներ, դասախոսներ և ծնողներ,

Սիրելի՛ աշակերտներ և ուսանողներ.

Շնորհավորում եմ ձեզ Գիտելիքի օրվա առթիվ: Սեպտեմբերի 1-ին տրվում է ուսումնական տարվա մեկնարկը, այդ պահից, ինչպես մեր ողջ երկիրը, այնպես էլ Արթիկ համայնքը սկսում է ապրել նոր, առանձնահատուկ ռիթմով:

Այս օրը հատկապես բացառիկ է նրանց համար, ովքեր առաջին քայլերն են անելու դեպի դպրոց, բարձրագույն ուսումնական հաստատություն` բացահայտելու գիտելիքի նոր ու զարմանահրաշ աշխարհը:

Արթիկ համայնքի ոսկե մեդալակիրների, ինչպես նաև մեր ուսումնատենչ համերկրացիների հաջողություններն ու ձեռքբերումները հանրապետական, միջազգային օլիմպիադաներում և մրցույթներում մեզ ոգևորում են, ուրախացնում նաև հուշում` պետք է անել հնարավորը, որ կրթության բնագավառը ուշադրության պակաս չզգա։

Ցանկանում եմ` ունենանք դպրոցների և համալսարանների մրցունակ շրջանավարտներ, ովքեր իրենց տեղը կգտնեն կյանքում և ստացած գիտելիքները կծառայեցնեն ի շահ Արթիկ համայնքի զարգացման։

Կրկին շնորհավորելով բոլորին սեպտեմբերի 1-ի առթիվ` մաղթում եմ նվաճումներով լի ուսումնական տարի, ձեռքբերումներ և հաջողություններ բոլոր նախաձեռնություններում: